ตลาดหุ้นเอเชียปรับตัวเพิ่มขึ้นเช้านี้ รับคาดการณ์เฟดชะลอขึ้นดอกเบี้ย
ตลาดหุ้นเอเชียปรับตัวเพิ่มขึ้นในช่วงเช้าวันนี้ ตามทิศทางของตลาดหุ้นนิวยอร์กที่ปิดพุ่งเมื่อคืนนี้ เนื่องจากนักลงทุนคาดการณ์ว่า ข้อมูลแรงงานที่ซบเซาของสหรัฐอาจจะทำให้ธนาคารกลางสหรัฐ (เฟด) ชะลอการปรับขึ้นอัตราดอกเบี้ย
7 เม.ย. 2558

สำนักข่าวอินโฟเควสท์ รายงานตลาดหุ้นเอเชียปรับตัวเพิ่มขึ้นในช่วงเช้าวันนี้ ตามทิศทางของตลาดหุ้นนิวยอร์กที่ปิดพุ่งเมื่อคืนนี้ เนื่องจากนักลงทุนคาดการณ์ว่า ข้อมูลแรงงานที่ซบเซาของสหรัฐอาจจะทำให้ธนาคารกลางสหรัฐ (เฟด) ชะลอการปรับขึ้นอัตราดอกเบี้ย
ด้านดัชนี MSCI Asia Pacific เพิ่มขึ้น 0.2% สู่ระดับ 149.02 จุด เมื่อเวลาประมาณ 9.00 น.ตามเวลาโตเกียว
ขณะที่ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,539.03 จุด เพิ่มขึ้น 141.05 จุด, ดัชนี TAIEX ตลาดหุ้นไต้หวันเปิดวันนี้ที่ 9,619.97 จุด เพิ่มขึ้น 19.65 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,059.05 จุด เพิ่มขึ้น 12.62 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,469.38 จุด เพิ่มขึ้น 16.47 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,843.18 จุด เพิ่มขึ้น 0.24 จุด
ทั้งนี้ ตลาดคาดการณ์ว่าเฟดอาจชะลอการปรับขึ้นอัตราดอกเบี้ย หลังจากกระทรวงแรงงานสหรัฐรายงานเมื่อวันศุกร์ที่ผ่านมาว่า ตัวเลขการจ้างงานนอกภาคเกษตรในเดือนมี.ค. เพิ่มขึ้นเพียง 126,000 ตำแหน่ง ซึ่งเป็นระดับต่ำที่สุดนับตั้งแต่เดือนธ.ค.2556 จากระดับ 264,000 ตำแหน่งในเดือนก.พ. ขณะที่อัตราการว่างงานทรงตัวที่ระดับ 5.5% ในเดือนมี.ค.